b'\n_START_ARTICLE_\nFelix Kracht\n_START_PARAGRAPH_\nFelix Kracht (13. toukokuuta 1912 Krefeld \xe2\x80\x93 3. lokakuuta 2002 Bremen) oli saksalainen lentokonesuunnittelija._NEWLINE_H\xc3\xa4n valmistui Aachenin teknillisest\xc3\xa4 yliopistosta 1930-luvulla ja alkoi toimia Flugwissenschaftliche Vereinigung Aachen (FVA) -yhdistyksess\xc3\xa4, joka rakensi FVA-10 \xe2\x80\x9cRheinland"-purjelentokoneen. Kracht lensi Alppien yli t\xc3\xa4ll\xc3\xa4 koneella vuonna 1937. H\xc3\xa4n siirtyi sitten Deutsche Forschungsanstalt f\xc3\xbcr Segelflugiin, jossa h\xc3\xa4n kehitti DFS 228 -liitokoneen ja kokeellisen DFS 346 -rakettilentokoneen. H\xc3\xa4n kehitti ilmatankkauksen tekniikan. _NEWLINE_Kolmannen valtakunnan tappion j\xc3\xa4lkeen h\xc3\xa4n siirtyi Ranskaan Nord Aviationiin, josta palasi vuonna 1968 johtamaan  Deutsche Airbus GmbH:ta. H\xc3\xa4n oli Nordilla koordinoinnut ranskalais-saksalaisen Transall C-160 sotilaskuljetuskoneen kehittelyn. Felix Kracht johti Airbus A300:n valmistusta. H\xc3\xa4n siirtyi el\xc3\xa4kkeelle vuonna 1981.'